Sophie Skelton
Sophie Alexandra Skelton (født 7. marts 1994) er en engelsk skuespillerinde, som er bedst kendt for sin rolle som Brianna Fraser i Starz' dramaserie Outlander.

Biografi 
Skelton blev født og opvoksede i Woodford, Greater Manchester, som datter af legetøjsopfindere. Hun begyndte til dans som 3-årig, hvilket førte til balletundervisning på Royal Academy, før hendes fokus skiftede til musical, teater og sceneproduktioner Hendes første professionelle tv-rolle var i to afsnit af sæson to af det britiske krimidrama DCI Banks (2012), som skoleeleven Becca Smith.

Skelton gik på Stockport Grammar School, og tog sin A Levels-eksamen i 2012. Planen var at hun skulle læse engelsk litteratur på King's College London det efterfølgende år, men hun endte med at takke nej til studiet for at forfølge sine skuespilsdrømme.

I 2013 havde Skelton en gæsteoptræden som Esme Vasquez-Jones i sæson et af CBBC's prisvindende børnedrama The Dumping Ground. Samme år spillede hun Nikki Bostons (Heather Peace) fremmedgjorte datter Eve i niende sæson af BBC One's skolebaserede dramaserie, Waterloo Road, og som Yasmin Carish i 13. sæson af den lange læge-serie Doctors.

I overgangen til film var Skeltons første rolle i 2014 i The War I Knew. Hun spiller her Margaret i instruktør Ian Vernons fortælling om en faldskærmssoldat der under 2. verdenskrig forsvinder bag fjendens linjer.

I 2015 vendte Skelton tilbage til tv, da hun igen medvirkede i BBC-serie Doctors, hvor hun spillede Ellen Singleton i 16. sæson i afsnittet "Revenge". Som det næste medvirkede hun i et afsnit af niende sæson af ITV's 2. verdenskrigs- og efterkrigs-drama Foyle's War. Senere samme år medvirkede Skelton i 12 afsnit som Sofia Matthews i So Awkward, CBBC's sitcom om tre socialt akavede skolevenner, samt i to afsnit som Gemma Holt i BBC One's medicinske drama Casualty.

Skeltons første hovedrolle var i Charlotte Stente Nielsens fantasy-horror kortfilm fra 2016, Blackbird. Hendes gennembrudsrolle var i den britiske fantasy action-adventure serie Ren: The Girl with the Mark, som udkom senere det år. Hun vandt prisen Best Lead Actress ved Hyperdrive Sci-Fi and Fantasy Film Festival for sin rolle i serien. I 2016 blev Skelton valgt til rollen som Brianna Randall Fraser i Starz' hit-serie Outlander. Rollen, som var overfor skotske Richard Rankin som Roger Mackenzie, var tilbagevendende og blev fra sæson 4 en fast rolle gennem fortællingen baseret Diana Gabaldons bogserie af samme navn.

I 2017 spillede Skelton Jess i Christopher Menuals film Another Mother's Son, en sand historie om Louisa Gould, en enke der boede i det nazi-besatte Jersey under 2. verdenskrig. Efterfølgende medvirkede hun overfor Nicolas Cage i bankrøveri-filmen #211 (2018), som er baseret på den virkelige "Battle of North Hollywood" i 1997, samt i Day of the Dead: Bloodline (2018), en remake af George Romeros zombiefilm fra 1985.

Filmografi

Film

Tv

Priser og nomineringer

Referencer 

Skuespillere fra Storbritannien